กรมอนามัย เผยอาหารที่ผ่านการปรุงสุกด้วยความร้อนและเลือกใช้วัตถุดิบ ที่สะอาด ปลอดภัย ช่วยลดเสี่ยงโรคทางเดินอาหารได้
กรมอนามัย เผยอาหารที่ผ่านการปรุงสุกด้วยความร้อนและเลือกใช้วัตถุดิบ ที่สะอาด ปลอดภัย ช่วยลดเสี่ยงโรคทางเดินอาหารได้ พญ.พรรณพิมล วิปุลากร อธิบดีกรมอนามัย กล่าวถึงกรณีข่าวชาวต่างชาติ 2 รายระบุว่าป่วยด้วยโรคติดต่อทางอาหารและน้ำจากการกินผัดไทยครั้งมาเที่ยวประเทศไทยเมื่อ 2 ปีก่อน ว่า โดยหลักแล้วผัดไทยเป็นอาหารที่ต้องปรุงด้วยความร้อนมากกว่า 80 องศาเซลเซียส ทำให้สามารถฆ่าเชื้อโรคที่มีอยู่ได้ แต่ก็มีองค์ประกอบอื่นๆ คือสุขลักษณะของการปรุงประกอบอาหาร ต้องเลือกวัตถุดิบที่มีคุณภาพล้างวัตถุดิบและปรุงด้วยความร้อนให้สุกทั่วถึงใส่ในภาชนะที่สะอาด ล้างมือก่อนปรุงอาหาร และอาจมีวัตถุดิบที่มีความเสี่ยงจะปนเปื้อนได้ เช่น ถั่วงอกดิบ ใบกุยช่าย หัวปลี ผักสดอื่นๆ ซึ่งผู้ค้าที่จำหน่ายอาหารต้องใส่ใจความสะอาด ล้างผักอย่างถูกวิธีจัดร้านเป็นไปตามหลักสุขาภิบาลอาหาร มีสุขลักษณะที่ดี ทั้งนี้เพื่อให้มั่นใจผู้บริโภคควรสังเกตสภาพร้าน การเลือกใช้วัตถุดิบต่างๆ และสุขลักษณะของคนขาย ซึ่งปัจจุบันการดำเนินงานเรื่องความปลอดภัยด้านอาหารของประเทศไทยมีระบบเฝ้าระวังความปลอดภัยที่มีประสิทธิภาพ มีประกาศกฎกระทรวงสุขลักษณะ ของสถานที่จำหน่ายอาหาร พ.ศ. 2561 เมื่อวันที่ 31 พฤษภาคม 2561 ที่ผ่านมา ผู้ประกอบกิจการและผู้สัมผัสอาหารต้องผ่านการอบรมตามหลักสูตรของกรมอนามัย  ดังนั้น จึงขอย้ำเพื่อสร้างความมั่นใจให้กับผู้บริโภค ทั้งคนไทยและนักท่องเที่ยวต่างชาติว่า กระทรวงสาธารณสุขได้ผลักดันให้ร้านอาหารดำเนินการอย่างถูกสุขลักษณะ ตามกฎกระทรวงฯ เพื่อให้ผู้บริโภคสามารถบริโภคได้อย่างปลอดภัย